钦定古今图书集成/理学汇编/文学典/第184卷 > 《题文选》前人
## 钦定古今图书集成/理学汇编/文学典/第184卷 > 《题文选》前人

舟中读《文选》，恨其编次无法，去取失当。齐、梁文章衰
陋，而萧统尤为卑弱，《文选》引斯可见矣。如李陵、苏武
五言，皆伪而不能去。观《渊明集》，可喜者甚多，而独取
数首，以知其馀人忽遗者甚多矣。渊明《闲情赋》，正所
谓《国风》“好色而不淫”，正使不及《周南》，与屈、宋所陈何
异？而统乃讥之，此乃小儿强作解事者。元丰七年六
月十一日书。